Retrato de Maria Anna Mozart.
**Maria Anna Walburga Ignatia Mozart**, tamén chamada **Nannerl** e **Marianne**, nada o 30 de xullo de 1751 e finada o 29 de outubro de 1829, foi unha famosa música do século XVIII. Era a irmá máis vella de Wolfgang Amadeus Mozart e filla de Leopold e Anna María Mozart.

Traxectoria
-----------

### Infancia

Nannerl naceu o 31 de xullo de 1751 en Salzburgo, sendo a cuarta filla do matrimonio entre Anna Maria Mozart (de soltera Pertl) e Leopold Mozart. A pesar de que o matrimonio tivera tres fillos antes de nacer Nannerl, a elevada mortalidade infantil na Europa da época, ningún deles sobrevivira.

Tanto ela como o seu irmán Wolfgang foron educados na casa da man de seu propio pai, quen lle aprendeu os principios básicos da lectura, a escritura, o debuxo e a aritmética, así como nocións de historia e xeografía. Pola súa banda, a formación musical de Nannerl comezou a unha idade moi temperá, polos constantes ensaios de Leopold e os seus compañeiros músicos. Sábese que aos 7 anos de idade, o seu pai comezou a ensinalle a tocar instrumentos de clavicordio, instrumento no que dende o principio mostrou unha gran destreza e unha alta capacidade para a aprendizaxe, tocando cun virtuosismo abraiante para a época cando tiña once anos. O prodixio dos seus fillos motivou a Leopold a levala xunto co seu irmán a Múnic en 1762 para que actuaran ante Maximiliano III, o príncipe elector de Baviera. así como a Viena nunha viaxe que se prolongaría tres meses. Leopold levouna en viaxes a moitas cidades, tales como Viena e París, para explotar os seus talentos. Nos seus comezos destacouse como excelente intérprete en clave e piano.

En 1767, durante unha viaxe a Viena e a actual República Checa, seu irmán comezou a amosar síntomas de padecer a varíola, diagnóstico que finalmente se confirmaría. Contra o 10 de novembro dese mesmo ano Wolfgang sentíase mellor, mais entón foi Nannerl quen tamén contraeu a enfermidade e estivo enferma durante tres semanas.

De calquera xeito, dada a opinión dos seus pais, frecuente na sociedade da súa época, facíase imposible que continuara a súa carreira. De acordo co *New Grove*, "dende 1769 en diante non se lle permitiu amosar o seu talento artístico nas viaxes co seu irmán, xa que acadara a idade para casar". Durante os anos 1770, mentres Wolfgang triunfaba artísticamente en Italia xunto co seu pai, Maria Anna debía permanecer na súa casa xunto a súa nai. Igualmente tivo que quedar na casa co seu pai mentres Wolfgang visitaba París e outras cidades (1777-1779) coa súa nai.

Existen evidencias de que Maria Anna escribiu composicións musicais, como poden ser as cartas de Wolfgang gabando o seu traballo, pero a voluminosa correspondencia de Leopold xamais menciona ningunha das súas composicións, e tampouco sobreviviu ata hoxe ningunha delas.

### Matrimonio e maternidade

En contraste co seu irmán, quen loitaba co seu pai e finalmente desobedecía os seus desexos respecto a aspectos cruciais (elección de carreira e de esposa), Marianne permanecía completamente servil fronte ós desexos do seu pai. Namorouse de Franz D´Ippold, capitán e titor privado, pero foi forzada polo seu pai a desfacer a súa proposta de matrimonio, malia os vaos esforzos realizados por Wolfgang de que seguira as súas propias preferencias.

Finalmente contraeu matrimonio o 23 de agosto de 1783 cun maxistrado millonario, Johann Baptist Franz von Berchtold zu Sonnenburg, e mudouse con el a St. Gilgen, unha vila austríaca a 25 km ó leste de Salzburgo, cidade onde estaba o fogar da familia Mozart. Sonnenburg tiña dous matrimonios anteriores, os cales remataron ó morrer as mulleres, e tiña cinco fillos ós cales Marianne axudou a criar. Tamén deu a luz tres nenos propios: Leopold Alois Pantaleon (1785–1840), Jeanette (1789–1805) e Maria Babette (1790–1791).

Notas
-----

1. ↑  Sadie pon en dúbida esta visita, suxerindo que puido ter sido «lembrada erroneamente» por Nannerl.

Referencias

1. 1 2 3  Glover 2005, pp. 16-17.
2. ↑  Sadie 2006, p. 18.
3. ↑  Blom 1935, p. 8.
4. ↑  Sadie 2006, p. 22.
5. ↑  Sadie 2006, pp. 23-29.
6. ↑  Hopkins 2002, p. 63.
7. ↑  Halliwell 1998, p. 124.
8. ↑  Solomon 1995, p. 70.
9. ↑  "Mozart family". *Grove Music Online* (en inglés). Consultado o 9 de decembro de 2020.  (require subscrición)

Véxase tamén
------------

### Bibliografía

* Blom, Eric (1935). *Mozart (Master Musicians series)* (en inglés). Londres: J. M. Dent.
* Glover, Jane (2005). *Mozart's Women* (en inglés). Londres: Macmillan. ISBN 1-4050-2121-7.
* Halliwell, Ruth (1998). *The Mozart Family: Four Lives in a Social Context* (en inglés). Oxford: Oxford University Press. ISBN 0-19-816371-1.
* Hopkins, Donald R. (2002). *The Greatest Killer: Smallpox in History* (en inglés). Chicago: University of Chicago Press. ISBN 0-226-35168-8.
* Sadie, Stanley (2006). *Mozart: The Early Years, 1756-1781* (en inglés). Nova York: W.W. Norton & Co. ISBN 0-393-06112-4.
* Solomon, Maynard (1995). *Mozart: A Life* (en inglés). Nova York: Harper Perennial. ISBN 0-06-092692-9.

### Ligazóns externas

* Nannerls' blog *(en inglés)*.

|  |  |
| --- | --- |
| Control de autoridades | 
* Wd: Q157928
* WorldCat
* VIAF: 46846725
* BAV: ADV11025639
* BMT: 39628
* BNF: 124046582
* CERL: cnp00395906
* CiNii: DA13191309
* DeutscheBio: 11858460X
* EBID: ID
* Europeana: ID
* FAST: 284097
* FemBio: 20204
* GEC: 0044665
* GND: 11858460X
* ISNI: 0000 0000 8343 3717
* LAC: 1001L4373
* LCCN: n91033907
* MusicBrainz: ID
* NKC: jx20051101013
* NLA: 35017576
* NTA: 091201381
* OEBL: ID
* OL: OL2476045A
* SELIBR: 207609
* SNAC: w6vd79wr
* SUDOC: 033150699
* WikiTree: Mozart-8

 |